ජනාධිපතිවරණ ප්‍රතිඵල නිකුත් කිරීමේදී ‘කොම්පියුටර් ජිල්මාට්’ කළ බවට චෝදනා කරමින් මහත් ආන්දෝලනයක් ඇති කළත්, ජනාධිපතිවරයා ලෙස මහින්ද රාජපක්ෂ මහතා පත් වූ පසු එම පත්වීම අභියෝග යට ලක් කරමින් පරාජිත අපේක්ෂක සරත් ෆොන්සේකා මහතා ඉදිරිපත් කර ඇති ඡන්ද පෙත්සමෙහි නම් ඒ පිළිබඳව වචනයක් හෝ සඳහන් කර නැතැයි ජ්‍යෙෂ්ඨ නීතිඥ එස්. එල්. ගුණසේකර මහතා ශ්‍රේෂ්ඨාධිකරණයේදී ඊයේ (14) පැවැසීය.ජනාධිපතිවරණ ඡන්ද පෙත්සමට, වගඋත්තරකරුවන් විසින් මතු කරන ලද මූලික විරෝධතා පිළිබඳ කරුණු දක්වමින් එසේ කී ජ්‍යෙෂ්ඨ නීතිඥ ගුණසේකර මහතා පදනම් විරහිත එසේම අර්ථ විරහිත චෝදනා පමණක් ඉදිරිපත් කරමින් පෙත්සම්කරු මේ මැතිවරණ පෙත්සම ගොනුකර ඇති බවටත්, එහි සඳහන් එකම චෝදනාවක් හෝ සනාථ කිරීමට අවශ්‍ය නීතිමය සාධක ඉදිරිපත් කිරීමට අසමත් වී ඇති බවටත් කරුණු ගෙනහැර දැක්වීය.අගවිනිසුරු අශෝක ද සිල්වා මහතා ප්‍රධාන පංච පුද්ගල විනිසුරු මඬුල්ලක් හමුවේ මේ මැතිවරණ පෙත්සම ඊයේ (14) යළි සළකා බැලූ අවස්ථාවේදී වගඋත්තරකාර අමාත්‍ය විමල් වීරවංශ මහතා වෙනුවෙන් කරුණු දක්වමින් එසේ කී ජ්‍යෙෂ්ඨ නීතිඥ ගුණසේකර මහතා පදනම් විරහිත එසේම සාධක නොමැති මේ චෝදනා විභාග කිරීම සලකා බැලීමකින්වත් තොරව මේ පෙත්සම ඉවත දැමිය යුතු යැයි කීය.නීතියට පටහැනිව ගොනුකර ඇති මේ මැතිවරණ පෙත්සම මුල් අවස්ථාවේදීම ප්‍රතික්ෂේප කළයුතු යැයි ගුණසේකර මහතා යෝජනා කළේය..